Den spilintelligente, hurtige og teknisk stærke spiller har således fået sin kontrakt med AaB forlænget med et år, og sportsdirektør Lynge Jakobsen håber, at 21-årige Patrick Kristensen kan slå igennem på AaB's bedste mandskab. - Vi har forlænget aftalen, fordi vi ved, at Patrick rummer et stort potentiale. - Derfor er det naturligvis også vores håb, at Patrick inden for det kommende år kan blive fast inventar på vores bedste hold, for han besidder åbenlyst talentet til at slå igennem i SAS Ligaen, siger Lynge Jakobsen. Patrick Kristensen, der altid har spillet i AaB, er foreløbig noteret for 42 officielle kampe i førsteholdssammenhæng. - Det er logisk, at det næste år skal bruges til at bide mig fast for alvor, og jeg er klar til at arbejde hårdt for, at denne målsætning kan lykkes for mig, siger Patrick Kristensen, der i landsholdsregi er noteret for seks U/21-landskampe og i alt 18 U-landskampe for Danmark.

Opsummering:
AaB har i dag forlænget aftalen med Patrick Kristensen, så kontrakten nu udløber den 31. december 2009.